b'\n_START_ARTICLE_\nBl\xc3\xa5mann\n_START_SECTION_\nTidlig handling i boken\n_START_PARAGRAPH_\nSlik som Bj\xc3\xb8rneboes tidlige romaner, som for eksempel romanen "Dr\xc3\xb8mmen og hjulet" starter boken med en slektsoppsummering og fortelling om hvor hovedpersonen stammer i fra, i dette tilfelle fra slekten Tangstad som bor et sted p\xc3\xa5 kysten av Norge. Familien har g\xc3\xa5tt gjennom selvmordsepisoder, depresjoner og alkoholisme. Hovedpersonen i boken heter Sem Tangstad, og blir kalt \xc2\xabBl\xc3\xa5mann\xc2\xbb fordi han ble malt bl\xc3\xa5 p\xc3\xa5 ryggen av elever fra skolen han g\xc3\xa5r p\xc3\xa5. Hans far begikk selvmord, men moren hans er i live, og han har to tanter som heter Ester og Ruth. Disse damene er fokusert p\xc3\xa5 medisiner og sykdom og g\xc3\xa5r ut fra at de selv er angrepet av alle slags plager og er hypokondere. Den ene tanten er totalt opphengt i renslighet og vasker alt hun ser hvis hun f\xc3\xa5r anledning til det. Dette preger gutten i oppveksten og forsterker hans personlighet som en innesluttet person som vegrer seg for \xc3\xa5 m\xc3\xb8te verden._NEWLINE_Sem er lite begavet p\xc3\xa5 skolen, og ogs\xc3\xa5 lite sosial og popul\xc3\xa6r der han bor. Det eneste han greier \xc3\xa5 gj\xc3\xb8re, er \xc3\xa5 lage n\xc3\xb8yaktige sm\xc3\xa5 tegninger av steder og personer, men hverken han eller andre synes det er noe s\xc3\xa6rdeles flott ved det han gj\xc3\xb8r. Senere i ten\xc3\xa5rene f\xc3\xa5r han to venner, sammen dyrker de interesser og Sem finner ut at det faktisk er verdi i det livet han f\xc3\xb8rer. Sem finner en bok etter den avd\xc3\xb8de onkelen sin, der har han  laget tegninger av kunstverk fra hele Europas museer. Sem fatter stor interesse for dette, og begynner \xc3\xa5 etterligne de store mesterne selv. Han m\xc3\xb8ter senere en maler som sender brev til Oslo for \xc3\xa5 sikre ham plass p\xc3\xa5 en kunstskole. Gjennom maleren f\xc3\xa5r han en innf\xc3\xb8ring i Goethes fargel\xc3\xa6re som spiller en viktig rolle i antroposofisk kunstsyn som igjen spilte en stor rolle p\xc3\xa5 Bj\xc3\xb8rneboe selv.'